《田家》
宋代·释文珦

田家翁媪颇自适，翁解耕耘妇能织。
官中租赋无稽违，所养牛羊亦蕃息。
岁时力作不徒劳，桑柘满园禾黍高。
皆因勤俭百事足，老身不复愁逋逃。
儿女长成毕婚嫁，只在东邻与西舍。
翁头时复有新篘，亲戚团栾乐情话。
神前祭赛宜丰腴，家中衣饭随精粗。
县吏下乡鸡犬尽，但愿官府无追呼。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。